มันนี่ทูเดย์
สลากฯ แต่งดำไล่ ปธ.บอร์ด
28 ม.ค. 2558

สลากฯ แต่งดำไล่ ปธ.บอร์ด
นายอำนวยพร เกิดพุ่ม ประธานสหภาพแรงงานรัฐวิสาหกิจ สำนักงานสลากกินแบ่งรัฐบาล เปิดเผยว่า กลุ่มสหภาพแรงงานรัฐวิสาหกิจ สำนักงานสลากฯ ต้องการให้นายสมชัย สัจจพงษ์ ลาออกจากตำแหน่งประธานคณะกรรมการสลากฯ เพราะบริหารงานมา 6 เดือน แต่นโยบายส่งผลกระทบทั้งภายในและภายนอก และขอความร่วมมือพนักงานแต่งชุดดำ 3 วัน รวมทั้งจะยื่นหนังสือถึง รมว.คลังและปลัดคลังหาบุคคลที่เหมาะสมรับตำแหน่งแทน
รายงานข่าวจากกระทรวงการคลัง เปิดเผยว่า รมว.คลังได้รับทราบข้อเรียกร้องแล้ว และมอบหมายให้ปลัดกระทรวงคลังพิจารณาว่าจะเกิดการเปลี่ยนแปลงตำแหน่งประธานคณะกรรมการสลากฯ หรือไม่ คาดว่าจะรู้ผลต้นเดือน ก.พ.นี้
ไฟเขียวแก้นิยามพระราชกฤษฎีกา
ที่ประชุมคณะรัฐมนตรี เห็นชอบร่าง พ.ร.ฎ.ออกตามความในประมวลรัษฎากรว่าด้วยการลดอัตราและยกเว้นรัษฎากร [การกำหนดรายชื่อบริษัท สำนักหักบัญชี (ประเทศไทย) ให้เป็นผู้ยืมหรือผู้ให้ยืมหลักทรัพย์] ที่กระทรวงการคลังเสนอ โดยสาระสำคัญ คือ การแก้ไขเพิ่มเติมนิยามคำว่า “ผู้ยืมหรือผู้ให้ยืม” ในมาตรา 3 โดยกำหนดให้หมายถึง ผู้ยืมหรือผู้ให้ยืมหลักทรัพย์ซึ่งเป็นบุคคล ดังต่อไปนี้ 1.ผู้ได้รับใบอนุญาตประกอบธุรกิจหลักทรัพย์ประเภทกิจการการยืมและให้ยืมหลักทรัพย์ตามกฎหมายว่าด้วยหลักทรัพย์และตลาดหลักทรัพย์ 2.ศูนย์รับฝากหลักทรัพย์ตามกฎหมายว่าด้วยหลักทรัพย์และตลาดหลักทรัพย์ 3.ธนาคารแห่งประเทศไทย 4.ซึ่งมอบหมายให้บุคคลตาม (1) หรือ (2) เป็นตัวแทนหรือนายหน้าในการทำสัญญายืมหรือให้ยืมหลักทรัพย์ 5.ผู้ทำสัญญายืมหรือให้ยืมหลักทรัพย์กับบุคคลตาม (1) (2) หรือ (3)